
Mellékletek: vételi ajánlat
E L Ő T E R J E S Z T É S

Sülysáp Város Önkormányzata Képviselő-testületének

2014. április 16-án tartandó munkaterv szerinti ülésére

14. napirendhez

Tárgy: A tervezett szennyvíztisztító területének elidegenítése
Tisztelt Képviselő-testület!
Mint ismeretes a környező öt település szennyvizét feldolgozó szennyvíztisztító Sülysápon, a tervezett iparterület végén épül, jelesül a Sülysáp 0406/24 hrsz. alatti ingatlanon. E vonatkozásban önkormányzatunk tulajdonképpen már évekkel ezelőtt elköteleződött, amikor a „Tápió-menti régió szennyvízelvezetése és szennyvíztisztítása" megnevezésű, KEOP-1.2.0/2F/09-2009-0021 azonosítójú pályázatban nevesítésre került a szóban forgó ingatlan. Ez az elköteleződés még inkább formalizálódott, amikor 2012. december 10. napján adásvételi előszerződést kötöttünk a Tápiómenti Területfejlesztési Társulással (székhelye: 2760, Nagykáta, Egreskátai út 27.; adószáma: 15566173-2-13; képviseli: Kocsi János elnök).

A telket időközben – ahogyan a tisztító műszaki igénye, illetve a szakhatóságok diktálták – többször át kellett alakítani, így jelenleg egy 1,7885 ha-os területről beszélünk, amelynek más célú, szennyvíztisztító építésére szolgáló beruházási területként való hasznosítását a Földhivatal 2014. április 4-ével teljes egészében engedélyezte.
Mindezen előzmények után a Társulás – az önkormányzatunkhoz 2014. március 10-én eljuttatott megkeresésében – a területre a mellékelt, alábbi lényegi feltételekkel bíró vételi ajánlatot tette: 

· az ingatlan per-, teher- és igénymentes állapotban kerül elidegenítésre,

· az ingatlan 1/1 tulajdoni hányadának vételára, tehermentes állapotban, mindösszesen nettó 40.232.040,-Ft + ÁFA, azaz negyvenmillió-kettőszázharminckettöezer-negyven forint + általános forgalmi adó (bruttó 51.094.691,-Ft), a Vonnák Géza igazságügyi ingatlanforgalmi szakértő által 2013. október 31. napján elkészített ingatlan értékbecslés alapján meghatározva,

· a Társulás a vételárat 2014. szeptember 30-ig, a Magyar Államot megillető törvényes elővásárlási jog gyakorlására fennálló határidő eredménytelen elteltét, vagy a jogosult joglemondását követően köteles megfizetni az Önkormányzat 10403071-50504855-54521009 számú bankszámlájára történő átutalással, a Társulás előteljesítésre jogosult,
· az Önkormányzat az adásvételi szerződésben hozzájárul a vevő tulajdonjogának földhivatali bejegyzéséhez, azonban egyidejűleg, a szerződéses vételár megfizetésének biztosítására a szerződő felek külön okiratban jelzálogjogot alapítanak az ingatlan 1/1 tulajdoni hányadára nézve, az eladó, mint jogosult javára,
· a nemzeti vagyonról szóló 2011. évi CXCVI. törvény 14. § (2) bekezdése értelmében az ingatlan tekintetében (helyi önkormányzat tulajdonában lévő ingatlan értékesítése esetén) a Magyar Államot minden más jogosultat megelőző elővásárlási jog illeti meg; az elővásárlásra jogosult az államot megillető törvényes elővásárlási jogot kizárólag akkor gyakorolhatja érvényesen, amennyiben a hivatkozott jelzálogszerződés rendelkezéseit is magára nézve kötelezőnek fogadja el, mivel a jelzálogjog biztosítja a vételár-kifizetését,
· egyebekben az előszerződés rendelkezései irányadók.
Az önkormányzat vagyonáról és a vagyongazdálkodás szabályairól szóló 3/2012. (II. 28.) önkormányzati rendelet (R.) 6. § (1) bekezdése szerint az önkormányzati tulajdonban álló – 15 millió forint értékhatár feletti – vagyonelemek tulajdonjogát átruházni – ha törvény kivételt nem tesz – csak versenyeztetés útján, az összességében legelőnyösebb ajánlatot tevő részére, a szolgáltatás és ellenszolgáltatás értékarányosságával lehet. 

A R. 9. § (1) bekezdése szerint a vagyon értékének megállapítására általában a nyilvántartási érték az irányadó. 
Tekintettel arra, hogy a terület ingatlanvagyon-kataszterben nyilvántartott értéke 13.093.737 Ft – illetve figyelemmel a már megkötött előszerződésre – versenytárgyalás lefolytatása nem indokolt.  
A R. 9. § (2) bekezdése szerint, ha a visszterhes vagyonátruházási szerződés tárgya ingatlan, a képviselő-testület az ingatlan eladási vagy vételi árát a pénzügyekért és vagyongazdálkodásért felelős bizottsága véleményének figyelembe vételével határozza meg. A bizottság adó- és értékbizonyítvány vagy ingatlanforgalmi értékbecslés elkészíttetésére tehet javaslatot.
Miután az ajánlattevő készíttetett vagyonértékelést, álláspontom szerint – természetesen a Pénzügyi, Településfejlesztési és Ügyrendi Bizottság véleményére figyelemmel – az abban foglaltakat elfogadhatjuk.

Kérem a Képviselő-testület szíves döntését az elidegenítésről.
…/2014. (IV. 16.) ÖKT határozati javaslat

Sülysáp Város Önkormányzatának Képviselő-testülete az Mötv. 107. §-ával biztosított jogkörében, valamint 3/2012. (II. 28.) önkormányzati rendelet alapján 

1./ a Sülysáp 0406/24 hrsz. alatti, 1,7885 ha területű, kivett, beruházási terület művelési ágú földrészletet elidegenítésre kijelöli,

2./ az ingatlan vevőjéül a Tápiómenti Területfejlesztési Társulást (székhelye: 2760, Nagykáta, Egreskátai út 27.; adószáma: 15566173-2-13; képviseli: Kocsi János elnök) jelöli ki,

3./ az ingatlan eladási árát 40.232.040,-Ft + ÁFA, azaz negyvenmillió-kettőszázharminckettöezer-negyven forint + általános forgalmi adó (bruttó 51.094.691,-Ft) összegben állapítja meg,

4./ felkéri és felhatalmazza a polgármestert a szükséges intézkedések megtételére, az adásvételi szerződés megkötésére.
Határidő: 2014. május 15.
Felelős: polgármester
Sülysáp, 2014. április 10.

Horinka László s.k.

polgármester

